Harry se spogtuin 'n fees vir die oog | News24
Harry se spogtuin 'n fees vir die oog
Vir Harry Gerber kom die liefde vir tuinmaak langer as ses dekades. Foto: MONIQUE BASSON
STAAN lank genoeg met jou oë toe langs die pragtuin van Harry Gerber in Eedenglen Af-tree-oord in Jeffreysbaai, en jy kan jou byna verbeel êrens ritsel 'n guitige wesentjie in die kaleidoskoop van groen en geel.
Dis 'n kolletjie aarde waar verbygangers noodwendig'n oomblik moet verpoos om die prag in te drink.
Die welige groentapyt van verskillende vetplante bestaan danksy ure se harde werk van Harry (87) van Plataanlaan. Vir hom is dit 'n groot plesier om elke dag deur sy tuin te loop en toe te sien dat alles pluis is met sy geliefde plante, struike en blomme.
Vir Gerber kom die liefde vir tuinmaak al langer as ses dekades. Sy vrou, Minnie Rey- nierse Gerber (81), is sy regterhand in die tuin.
Hy het sowat nege jaar gelede dié tuin aangelê. Dit was nie 'n maklike taak nie. "Hier was nie veel nie," vertel hy. "Ons het party dae op ons knieë rondgekruip om die tuin op te bou."
Gerber het hom nie hierdeur laat afskrik nie, maar het stuk-stuk vragte vetplante en klip ingery.
Dit was nie lank voor sy tuin van waterwys-vetplante begin vorm aanneem het nie.
En sy gunsteling vetplant? "Ek het meer as 42 verskillende vetplante in my tuin; hoe kan ek nou net een gunsteling hê?" vra hy. Een van dié spesies is die uitsonderlike Echeveria.
Gerber sê dit is belangrik om mooi met jou plante te praat en hulle te vertroetel - veral as hulle siek is. "En gebruik tenkwater. Die water wat van bo kom, is suiwer en bevat baie meer suurstof as kraanwater."
'n Veer in sy tuiniershoed is die algehele eerste plek wat hy in vanjaar se Eedenglen Aftree-oord Tuinboukompetisie gewen het. Hy het verlede jaar met die derde plek gespog.
Volgens Gerber kyk die beoordeelaars na die samestelling en gesondheid van plante, die uitleg van die tuin asook die waterverbruik van plante.